മാനസ കൊലക്കേസ്: രാഖിലിന്റെ സുഹൃത്ത് അറസ്റ്റില് കോതമംഗലം: നെല്ലിക്കുഴിയില് ഡെന്റല് ഹൗസ് സര്ജന് ഡോ. മാനസയെ വെടിവച്ചു കൊലപ്പെടുത്തിയ കേസില് ഒരാള്കൂടി പിടിയില്. മാനസയെ കൊന്നശേഷം സ്വയം വെടിവച്ചു മരിച്ച കണ്ണൂര് സ്വദേശി രാഖിലിന്റെ സുഹൃത്തായ ആദിത്യന് 26 ആണ് അറസ്റ്റിലായത്. ഇയാളും കണ്ണൂര് സ്വദേശിയാണ്. രാഖില് പിസ്റ്റള് വാങ്ങാന് ബിഹാറിലേക്കു പോയപ്പോള് ആദിത്യനും ഒപ്പമുണ്ടായിരുന്നു. കൂടെ പോയതല്ലാതെ പിസ്റ്റള് വാങ്ങാനാണു പോകുന്നതെന്ന വിവരം അറിയില്ലായിരുന്നുവെന്നാണ് ആദിത്യന്റെ മൊഴി. എന്നാല് ആയുധ നിയമപ്രകാരം, കൂടെപ്പോയ ആളും കുറ്റക്കാരനാണ്. കണ്ണൂരില്നിന്ന് അറസ്റ്റിലായ ആദിത്യനെ കോതമംഗലം കോടതിയില് ഹാജരാക്കി. കസ്റ്റഡിയില് വാങ്ങിയ ഇയാളുമായി അന്വേഷണ സംഘം വീണ്ടും ബിഹാറിലേക്കു പുറപ്പെട്ടു. തോക്ക് വാങ്ങിയ സ്ഥലത്ത് പ്രതിയെ എത്തിച്ച് തെളിവെടുപ്പു നടത്തും.